**Predkladacia správa**

Predkladaný materiál obsahuje Návrh na uzavretie Zmluvy medzi Slovenskou republikou a Ománskym sultanátom o zamedzení dvojitého zdanenia a predchádzaní daňovému úniku v odbore daní z príjmov (ďalej len „zmluva”). Materiál sa predkladá ako iniciatívny v súlade s Pravidlami pre uzatváranie medzinárodných zmlúv a zmluvnú prax schválenými uznesením vlády č. 743 z 21. 10. 2009.

Na základe odporúčania Ministerstva zahraničných vecí SR bol Ománsky sultanát zaradený medzi prioritné štáty pre uzavieranie medzinárodných zmlúv o zamedzení dvojitého zdanenia.

Predkladaný materiál je v súlade s právnym poriadkom Slovenskej republiky, pričom rozširuje jej bilaterálnu zmluvnú základňu. Pokiaľ ide o otázku zlučiteľnosti medzinárodných zmlúv o zamedzení dvojitého zdanenia s právom Európskej únie, spôsob zamedzenia dvojitého zdanenia je úplne v kompetencii jednotlivých členských štátov Európskej únie. Primárne právo Európskej únie neupravuje uzavieranie zmlúv o zamedzení dvojitého zdanenia.

Z hľadiska vecnej podstaty predkladaného materiálu, zmluva je medzinárodnou hospodárskou zmluvou všeobecnej povahy (čl. 7 ods. 4 Ústavy SR), ktorá má charakter prezidentskej zmluvy. Zmluva priamo zakladá práva a povinnosti fyzických alebo právnických osôb a podľa čl. 7 ods. 5 Ústavy SR má prednosť pred zákonmi. Zmluva po podpísaní bude predložená Národnej rade SR na vyslovenie súhlasu a následne bude ratifikovaná a vyhlásená spôsobom ustanoveným zákonom.

Predložený materiál obsahuje doložku vybraných vplyvov a doložku prednosti medzinárodnej zmluvy pred zákonmi Slovenskej republiky.